სემ ოლტმანი

**სემუელ ჰარის ოლტმანი** (დაიბადა 1985 წლის 22 აპრილს) — ამერიკელი მეწარმე, ინვესტორი და 2019 წლიდან OpenAI-ის აღმასრულებელი დირექტორი. იგი ხელოვნური ინტელექტის ეპოქის ერთ-ერთ წამყვან ფიგურად ითვლება.

ოლტმანმა სტენფორდის უნივერსიტეტი ორი წლის შემდეგ მიატოვა და დააარსა Loopt — მობილური სოციალური ქსელი, რომელმაც 30 მილიონ აშშ დოლარზე მეტი ვენჩურული კაპიტალი მოიზიდა. 2011 წელს იგი შეუერთდა სტარტაპ-აქსელერატორ Y Combinator-ს, ხოლო 2014–2019 წლებში მისი პრეზიდენტის პოზიციას იკავებდა. 2019 წელს ოლტმანი OpenAI-ის აღმასრულებელ დირექტორად დაინიშნა და 2022 წელს ChatGPT-ის წარმატებულ გაშვებას უხელმძღვანელა. 2023 წელს კომპანიის საბჭომ, ხელმძღვანელობისადმი ნდობის დაკარგვის მიზეზით, იგი თანამდებობიდან გაათავისუფლა, თუმცა თანამშრომლებისა და ინვესტორების მწვავე პროტესტის ფონზე, ხუთი დღის შემდეგ პოსტზე აღადგინეს და ახალი საბჭო ჩამოყალიბდა. 2025 წლის დეკემბრის მდგომარეობით, ოლტმანის ქონება დაახლოებით 2.1 მილიარდ აშშ დოლარს შეადგენს. 2025 წელს ჟურნალმა *Time*-მა იგი „ხელოვნური ინტელექტის არქიტექტორად“ და „წლის პიროვნებად“ დაასახელა.

## ადრეული ცხოვრება და განათლება 
სემუელ ჰარის ოლტმანი დაიბადა 1985 წლის 22 აპრილს ჩიკაგოში (ილინოისი), ებრაულ ოჯახში. მისი მშობლები არიან დერმატოლოგი კონი გიბსტინი და უძრავი ქონების ბროკერი ჯერი ოლტმანი. სემს პოლონური ფესვები აქვს (მამის დიდი პაპა ქალაქ პლოცკიდან იყო). 1989 წელს ოჯახი საცხოვრებლად მამის მშობლიურ ქალაქ კლეიტონში (მისური) გადავიდა. ოლტმანი ოთხ და-ძმას შორის უფროსია; მას ორი ძმა — მაქსი და ჯეკი, და ერთი და — ენი ჰყავს. იგი ლადიუში (მისური) ჯონ ბეროუზის სკოლაში (John Burroughs School) სწავლობდა. 2005 წელს, სტენფორდის უნივერსიტეტში კომპიუტერული მეცნიერებების ფაკულტეტზე ორი წლის სწავლის შემდეგ, მან უმაღლესი სასწავლებელი ბაკალავრის ხარისხის მიღებამდე დატოვა.

## ბიზნეს-კარიერა 
### ადრეული კარიერა 
2005 წელს, 19 წლის ასაკში, ოლტმანმა დააარსა Loopt — მობილური აპლიკაცია და სოციალური ქსელი, რომელიც მომხმარებლის ადგილმდებარეობას ეფუძნებოდა. როგორც აღმასრულებელმა დირექტორმა, მან კომპანიისთვის 30 მილიონ აშშ დოლარზე მეტი ვენჩურული კაპიტალი მოიზიდა; მათ შორის იყო 5 მილიონიანი საწყისი ინვესტიცია პატრიკ ჩანგისა (Xfund) და მისი გუნდისგან (New Enterprise Associates), რასაც შემდგომში Sequoia Capital-ისა და Y Combinator-ის ინვესტიციები მოჰყვა. 2012 წლის მარტში, მას შემდეგ, რაც Loopt-მა მომხმარებლების საკმარისი რაოდენობის მოზიდვა ვერ შეძლო, კომპანია კორპორაცია Green Dot Corporation-მა 43.4 მილიონ აშშ დოლარად შეიძინა.

### Y Combinator 
2011 წელს ოლტმანი სტარტაპ-აქსელერატორ Y Combinator-ის (YC) პარტნიორი გახდა და თავდაპირველად არასრული განაკვეთით მუშაობდა. 2014 წლის თებერვალში იგი YC-ის პრეზიდენტი გახდა. მისი მიზანი YC-ის გაფართოება და წელიწადში 1000 ახალი კომპანიის დაფინანსება იყო; იგი ასევე ცდილობდა დაფინანსებული კომპანიების ტიპების გამრავალფეროვნებას და განსაკუთრებულ ყურადღებას „რთული ტექნოლოგიების“ (hard technology) მქონე სტარტაპებზე ამახვილებდა.

2015 წლის ოქტომბერში ოლტმანი YC-ის საქმიანობის სფეროს გაფართოებაში ჩაერთო. მან 10 მილიონი აშშ დოლარი შეიტანა Y Combinator Research-ის საწყის კაპიტალში და დააანონსა YC Continuity — ფონდი, რომელიც ინვესტიციებს განვითარების შემდგომ ეტაპზე მყოფ YC-ის კომპანიებში განახორციელებდა. 2016 წლის სექტემბერში ოლტმანის უფლებამოსილება გაიზარდა და იგი YC Group-ის პრეზიდენტი გახდა, რომელიც Y Combinator-სა და სხვა ქვედანაყოფებს აერთიანებდა.

2019 წლის მარტში YC-მა განაცხადა, რომ ოლტმანი პრეზიდენტის თანამდებობას ტოვებდა და საბჭოს თავმჯდომარის ნაკლებად დატვირთულ პოზიციაზე გადადიოდა, რათა OpenAI-ზე ფოკუსირება შეძლებოდა. ეს გადაწყვეტილება მას შემდეგ მიიღეს, რაც YC-მა სათავო ოფისის სან-ფრანცისკოში გადატანის შესახებ გამოაცხადა. მოგვიანებით გაირკვა, რომ იგი საბჭოს თავმჯდომარის ტიტულს მცდარად იყენებდა (მათ შორის ფასიანი ქაღალდებისა და ბირჟების კომისიის დოკუმენტაციაში), ხოლო Y Combinator-ის პარტნიორებს მისი დანიშვნა არასდროს დაუმტკიცებიათ.

### ინვესტორი 
 ]]
2024 წლის ივნისის მდგომარეობით, ოლტმანის საინვესტიციო პორტფელი მოიცავს წილებს 400-ზე მეტ კომპანიაში, რომელთა ღირებულება დაახლოებით 2.8 მილიარდ აშშ დოლარს შეადგენს. ამ ინვესტიციების ნაწილი იკვეთება ისეთ კომპანიებთან, რომლებიც ბიზნესს აწარმოებენ OpenAI-სთან, რამაც ინტერესთა პოტენციური კონფლიქტის შესახებ კითხვები გააჩინა. OpenAI-ის საბჭოს თავმჯდომარემ, ბრეტ ტეილორმა, განაცხადა, რომ ოლტმანი თავისი ინვესტიციების შესახებ გამჭვირვალე იყო.

2012 წლის აპრილში ოლტმანმა თავის ძმასთან, ჯეკ ოლტმანთან ერთად დააარსა Hydrazine Capital. 21 მილიონიანი საწყისი ფონდი მოიცავდა Loopt-ის გაყიდვით მიღებული 5 მილიონი დოლარის დიდ ნაწილს, თუმცა თანხის უმეტესობა პიტერ თილისგან — სილიკონის ველზე მისი მენტორისა და მთავარი მხარდამჭერისგან მოვიდა. სემ ოლტმანმა თანხის 75 პროცენტი Y-Combinator-ის კომპანიებში დააბანანდა. 2023 წელს, როდესაც Hydrazine-მა მეოთხე ფონდი აამოქმედა, მიჩიგანის უნივერსიტეტის ენდაუმენტი (საჩუქრად გადაცემული ქონება) ერთადერთი გარე ინვესტორი იყო. Hydrazine-ში განხორციელებული ინვესტიციები უდიდესი იყო, რაც კი ამ ფონდს ოდესმე გაუკეთებია. 2024 წლის მარტში ოლტმანი პირველად მოხვდა *Bloomberg Billionaires Index*-ში; მისი ქონება 2 მილიარდ დოლარად შეფასდა, რაც ძირითადად Hydrazine Capital-თან დაკავშირებული ვენჩურული ფონდებიდან მოდიოდა.

 გადასცემს ოლტმანს რიკ ვაილანდის ჯილდოს, 2017 წელი]]
ოლტმანი მიწვეული იყო ბილდერბერგის კლუბის შეხვედრაზე 2016, 2022 და 2023 წლებში.

#### ბიოტექნოლოგია 
ოლტმანს სხვა არაერთი ინვესტიცია აქვს განხორციელებული, მათ შორის კომპანიებში: Humane, რომელიც ხელოვნურ ინტელექტზე მომუშავე სატარებელ მოწყობილობას ქმნიდა; Retro Biosciences — კვლევითი კომპანია, რომლის მიზანიც ადამიანის სიცოცხლის ხანგრძლივობის 10 წლით გაზრდაა; Boom Technology — ზებგერითი თვითმფრინავების მწარმოებელი; Cruise — თვითმართვადი ავტომობილების კომპანია, რომელიც მოგვიანებით General Motors-მა შეიძინა; და Helion Energy — ამერიკული კომპანია თერმობირთვული სინთეზის სფეროში.

COVID-19-ის პანდემიის დროს, ოლტმანმა მონაწილეობა მიიღო Project Covalence-ის დაფინანსებასა და შექმნაში, რათა მკვლევრებს კლინიკური კვლევების სტარტაპ TrialSpark-თან პარტნიორობით კვლევები სწრაფად დაეწყოთ. 2023 წლის მარტის შუა რიცხვებში, Silicon Valley Bank-იდან დეპოზიტების მასობრივი გატანის (bank run) დროს, ოლტმანმა კაპიტალით უზრუნველყო არაერთი სტარტაპი. ოლტმანი ინვესტირებას ახდენს ტექნოლოგიურ სტარტაპებსა და ბირთვული ენერგიის კომპანიებში. მისი პორტფელი მოიცავს ისეთ კომპანიებს, როგორიცაა Airbnb, Stripe და Retro Biosciences. მან ასევე ინვესტიცია ჩადო „ქარტიული ქალაქების“ (charter city) პროექტებში — Próspera და Praxis, რომლებმაც დამატებითი ფინანსური მხარდაჭერა მიიღეს მწერლისა და Coinbase-ის ყოფილი ტექნიკური დირექტორისგან, ბალაჯი სრინივასანისგან. სხვადასხვა გამოცემები და ჟურნალისტები ორივე ქალაქს „ქსელური სახელმწიფოს“ (Network State) მოძრაობას უკავშირებენ.

#### Reddit 
2014 წელს, მას შემდეგ რაც Reddit-ის აღმასრულებელმა დირექტორმა იშან ვონგმა თანამდებობა დატოვა, ოლტმანი რვა დღის განმავლობაში კომპანიის დირექტორის პოსტს იკავებდა. 2015 წლის 10 ივლისს მან სტივ ჰაფმანის აღმასრულებელ დირექტორად დაბრუნება გამოაცხადა. ოლტმანი Reddit-ის საბჭოს წევრად 2022 წლამდე რჩებოდა. მან მონაწილეობა მიიღო Reddit-ის დაფინანსების მრავალ რაუნდში (2014, 2015 და 2021 წლებში). 2024 წელს, Reddit-ის პირველად საჯარო შეთავაზებამდე (IPO), ოლტმანი აქციების დაახლოებით 9%-ით კომპანიის სიდიდით მესამე აქციონერი იყო.

#### Worldcoin 
2019 წელს ოლტმანმა დააარსა კომპანია Tools For Humanity, რომელმაც შექმნა კრიპტოვალუტა Worldcoin და თვალის სკანირების სისტემა პიროვნების იდენტიფიცირებისთვის. პროექტი გააკრიტიკეს მარკეტინგული პრაქტიკის გამო, თუმცა 2023 წლისთვის მან 250 მილიონი დოლარის ინვესტიცია მოიზიდა.

პერსონალური მონაცემების დაცვისა და უსაფრთხოების მიზეზებით, პროექტის საქმიანობა შეისწავლეს ან შეაჩერეს მარეგულირებლებმა სხვადასხვა ქვეყანაში (მათ შორის კენიაში, საფრანგეთში, გაერთიანებულ სამეფოსა და ჰონგ-კონგში). პროექტი აშშ-ში ხელმისაწვდომი არ არის. მან ასევე ინვესტიცია ჩადო მზის ენერგიის სტარტაპ Exowatt-ში, რომელიც მონაცემთა ცენტრებს ემსახურება. 2024 წლის მაისში მისმა დაარსებულმა კომპანიამ (SPAC) შერწყმა დაასრულა ბირთვული ენერგიის კომპანია Oklo-სთან. ოლტმანი Oklo-ს თავმჯდომარე იყო 2025 წლის აპრილამდე, სანამ ინტერესთა კონფლიქტის თავიდან აცილებისა და OpenAI-სთან სამომავლო თანამშრომლობის ხელშეწყობის მიზნით თანამდებობას დატოვებდა.

### OpenAI 
OpenAI თავდაპირველად 2015 წელს დაფუძნდა როგორც არაკომერციული ორგანიზაცია. მის დამფუძნებლებსა და დონორებს შორის იყვნენ სემ ოლტმანი, გრეგ ბროკმანი, ილონ მასკი, ჯესიკა ლივინგსტონი, პიტერ თილი, ასევე კომპანიები Microsoft, AWS, Infosys და YC Research. გაშვებისას ორგანიზაციამ განაცხადა, რომ 1 მილიარდი აშშ დოლარის ოდენობის დაფინანსების პირობა მიიღო. თუმცა, 2019 წლისთვის გაირკვა, რომ შეპირებული თანხიდან მხოლოდ 130 მილიონი დოლარი იყო მობილიზებული. გამოცემა *TechCrunch*-ის ცნობით, YC Research-ს დაფინანსება არ გამოუყვია.

ოლტმანის განცხადებით, მათი მოტივაცია ნაწილობრივ ხელოვნური ინტელექტის უსაფრთხოება და ზოგადი ხელოვნური ინტელექტისგან (AGI) მომდინარე ეგზისტენციალური რისკები იყო. იგი პროგნოზირებდა, რომ ეს იქნებოდა „ათწლეულებზე გათვლილი პროექტი“, რომელიც საბოლოოდ ადამიანის ინტელექტს გადააჭარბებდა. ბიოგრაფი უოლტერ აიზექსონი აღნიშნავდა, რომ მიზნის მიღწევაში ოლტმანს „მასკის მსგავსი ინტენსივობა“ ახასიათებდა.

### ინვესტიციების ზრდა OpenAI-ში 
2018 წელს, ოლტმანის დიდი ხნის მეგობარმა, ილონ მასკმა, დირექტორთა საბჭო დატოვა. მიზეზად მან პოტენციური ინტერესთა კონფლიქტი დაასახელა, რადგან მისი კომპანია Tesla ავტონომიური მართვის სისტემებისთვის საკუთარ ხელოვნურ ინტელექტს ამუშავებდა. 2024 წლის თებერვალში მასკმა OpenAI-სა და ოლტმანს სასამართლოში უჩივლა და ბრალი დასდო დამფუძნებელთა შეთანხმების დარღვევაში, რაც კაცობრიობის კეთილდღეობაზე მაღლა მოგების დაყენებას გულისხმობდა. OpenAI-ის ხელმძღვანელებმა, მათ შორის ოლტმანმა, ბრალდებები საპასუხო ბლოგ-პოსტში უარყვეს. განცხადებაში ნათქვამი იყო, რომ სტარტაპმა მასკისგან შეპირებული 1 მილიარდის ნაცვლად მხოლოდ 45 მილიონი აშშ დოლარი მიიღო და რომ მასკი კომპანიის Tesla-სთან შერწყმას გეგმავდა.

2019 წლის მარტში ოლტმანმა Y Combinator დატოვა, რათა სრულად ფოკუსირებულიყო OpenAI-ის აღმასრულებელი დირექტორის პოზიციაზე. OpenAI გეგმავდა 1 მილიარდი დოლარის დახარჯვას „ხუთი წლის განმავლობაში, და შესაძლოა უფრო სწრაფადაც“. ოლტმანმა განაცხადა, რომ მილიარდი დოლარიც კი შესაძლოა არასაკმარისი აღმოჩენილიყო და ლაბორატორიას ზოგადი ხელოვნური ინტელექტის (AGI) მისაღწევად საბოლოოდ დასჭირდებოდა „იმაზე მეტი კაპიტალი, ვიდრე ნებისმიერ არაკომერციულ ორგანიზაციას ოდესმე მოუზიდავს“.

### ChatGPT-ის გამოშვება 
2022 წლის დეკემბერში OpenAI მედიის ყურადღების ცენტრში მოექცა მას შემდეგ, რაც გაუშვა ChatGPT-ის უფასო საცდელი ვერსია — ახალი ჩატბოტი, რომელიც GPT-3.5-ს ეფუძნებოდა. OpenAI-ის თანახმად, პირველივე ხუთ დღეში სერვისზე მილიონზე მეტი მომხმარებელი დარეგისტრირდა. Reuters-ის მიერ 2022 წლის დეკემბერში ციტირებული ანონიმური წყაროების მიხედვით, OpenAI Global, LLC 2023 წლისთვის 200 მილიონი, ხოლო 2024 წლისთვის — 1 მილიარდი დოლარის შემოსავალს პროგნოზირებდა.

-ის მონაცემებით). 2025 წლის მარტის მდგომარეობით, 30 წლამდე ასაკის პირთა 58%-ს გამოყენებული აქვს ჩატბოტი.]]
2023 წლის 16 მაისს ოლტმანი აშშ-ის სენატის იურიდიული ქვეკომიტეტის წინაშე წარდგა და ხელოვნური ინტელექტის ზედამხედველობის საკითხებზე ისაუბრა. ChatGPT-ის წარმატების შემდეგ, 2023 წლის მაისში ოლტმანმა მსოფლიო ტურნე მოაწყო, რომლის ფარგლებშიც 22 ქვეყანას ეწვია. იგი შეხვდა მრავალ ლიდერსა და დიპლომატს, მათ შორის: ბრიტანეთის პრემიერ-მინისტრ რიში სუნაკს, საფრანგეთის პრეზიდენტ ემანუელ მაკრონს, ესპანეთის პრემიერ-მინისტრ პედრო სანჩესს, გერმანიის კანცლერ ოლაფ შოლცს, ინდოეთის პრემიერ-მინისტრ ნარენდრა მოდის, სამხრეთ კორეის პრეზიდენტ იუნ სოკ იოლსა და ისრაელის პრეზიდენტ ისააკ ჰერცოგს, ასევე ევროკომისიის პრეზიდენტ ურსულა ფონ დერ ლაიენს.

-ზე, 2025 წელი]]
ჩინური AI-კომპანიის, DeepSeek-ის გამოჩენამ ჩინურ ტექნოლოგიურ გიგანტებს „ღია კოდის“ (Open-source) სტრატეგიის არჩევისკენ უბიძგა, რამაც OpenAI-სთან კონკურენცია გაამძაფრა. ოლტმანმა აღიარა გაურკვევლობა აშშ-ის მთავრობის მხრიდან ჩინეთთან AI-სფეროში თანამშრომლობის ნებართვასთან დაკავშირებით, თუმცა ხაზი გაუსვა ორ ქვეყანას შორის ტექნოლოგიური დიალოგის გაღრმავების მნიშვნელობას.

### გათავისუფლება და აღდგენა 
2023 წლის 17 ნოემბერს OpenAI-ის საბჭომ გამოაცხადა გადაწყვეტილება სემ ოლტმანის დირექტორის პოსტიდან გათავისუფლებისა და გრეგ ბროკმანის საბჭოდან დათხოვნის შესახებ (ორივე მათგანი თანადამფუძნებელი იყო). საბჭოს შემადგენლობაში შედიოდნენ: მკვლევარი ჰელენ ტონერი, Quora-ს დირექტორი ადამ დ'ანჯელო, AI-მმართველობის ადვოკატი ტაშა მაკ-კოლი და, რაც ყველაზე მნიშვნელოვანი იყო, OpenAI-ის თანადამფუძნებელი და მთავარი მეცნიერი ილია სუცკევერი. საჯარო ბლოგ-პოსტში გათავისუფლების მიზეზად დასახელდა ის, რომ ოლტმანი „არ იყო თანმიმდევრულად გულწრფელი საბჭოსთან კომუნიკაციისას“. საპასუხოდ, ბროკმანი OpenAI-ის პრეზიდენტის თანამდებობიდან გადადგა. გათავისუფლებიდან მეორე დღესვე საბჭომ ოლტმანის დაბრუნების განხილვა დაიწყო.

20 ნოემბერს Microsoft-ის დირექტორმა, სატია ნადელამ განაცხადა, რომ ოლტმანი Microsoft-ს შეუერთდებოდა და ხელოვნური ინტელექტის კვლევის ახალ ჯგუფს უხელმძღვანელებდა. ორი დღის შემდეგ, OpenAI-ის თანამშრომლებმა გამოაქვეყნეს ღია წერილი, რომელშიც საბჭოს გადადგომისა და ოლტმანის დაბრუნებისკენ მოუწოდებდნენ, წინააღმდეგ შემთხვევაში კი Microsoft-ში გადასვლით იმუქრებოდნენ, სადაც სამუშაო ადგილების გარანტია უკვე მიღებული ჰქონდათ. წერილს თავდაპირველად ხელი 505-მა თანამშრომელმა მოაწერა, მოგვიანებით კი მათი რიცხვი 700-მდე გაიზარდა (სულ 770 თანამშრომლიდან). ხელმომწერთა შორის იყო ილია სუცკევერიც, რომელმაც Twitter-ზე დაწერა: „ვწუხვარ საბჭოს ქმედებებში ჩემი მონაწილეობის გამო“. 20 ნოემბრის გვიან ღამით OpenAI-მ გამოაცხადა, რომ მიღწეული იყო „პრინციპული შეთანხმება“ ოლტმანის დირექტორად, ხოლო ბროკმანის პრეზიდენტად დაბრუნების თაობაზე. 2023 წლის 21 ნოემბერს, მოლაპარაკებების შემდეგ, ისინი დაუბრუნდნენ თავიანთ პოზიციებს. ჩამოყალიბდა ახალი საბჭო ბრეტ ტეილორის (თავმჯდომარე) და ლოურენს სამერსის შემადგენლობით; ადამ დ'ანჯელომ ადგილი შეინარჩუნა.

2024 წლის მაისში, მას შემდეგ რაც OpenAI-ის დისკრედიტაციის აკრძალვის შეთანხმებების დეტალები გასაჯაროვდა, ოლტმანს სიცრუეში დასდეს ბრალი. იგი ამტკიცებდა, რომ არ იცოდა იმ პუნქტის შესახებ, რომელიც წასული თანამშრომლებისთვის კუთვნილი აქციების გაუქმებას ითვალისწინებდა, თუ ისინი შეთანხმებას ხელს არ მოაწერდნენ. ასევე მაისში, საბჭოს ყოფილმა წევრმა ჰელენ ტონერმა 2023 წლის ნოემბერში ოლტმანის გათავისუფლების მიზეზები განმარტა. მისი თქმით, ოლტმანი ინფორმაციას მალავდა — მაგალითად, საბჭოს წინასწარ არ შეატყობინა ChatGPT-ის გაშვების შესახებ და არ გაამჟღავნა, რომ OpenAI-ის სტარტაპ-ფონდს ფლობდა. ტონერმა ასევე აღნიშნა, რომ OpenAI-ის ორმა ხელმძღვანელმა ოლტმანის მხრიდან „ფსიქოლოგიური ძალადობის“ ფაქტებზე ისაუბრა და მტკიცებულებები წარადგინა. მისივე თქმით, ბევრ თანამშრომელს ეშინოდა, რომ ოლტმანის მხარდაჭერაზე უარის შემთხვევაში შურს იძიებდნენ, და რომ Loopt-ის დირექტორობის დროს მენეჯმენტის გუნდმა ორჯერ მოითხოვა მისი გათავისუფლება „მატყუარა და ქაოსური ქცევის“ გამო.

## პოლიტიკური აქტივობა 
 ხვდება დემის ჰასაბისს (DeepMind-ის დირექტორი), დარიო ამოდეის (Anthropic-ის დირექტორი) და სემ ოლტმანს 2023 წლის მაისში.]]
2018 წელს ოლტმანი კალიფორნიის გუბერნატორად კენჭისყრას განიხილავდა, თუმცა საბოლოოდ უარი თქვა. ამავე პერიოდში მან დააანონსა პოლიტიკური პროექტი „The United Slate“, რომლის მიზანიც აშშ-ში საბინაო და ჯანდაცვის პოლიტიკის გაუმჯობესება იყო. 2019 წელს ოლტმანმა დემოკრატი საპრეზიდენტო კანდიდატის, ენდრიუ იანგის მხარდასაჭერად თანხების მოძიების ღონისძიება გამართა, ხოლო 2020 წელს 250,000 აშშ დოლარი შესწირა სუპერ-პაკს (PAC), რომელიც ჯო ბაიდენს უჭერდა მხარს.

ოლტმანი მხარს უჭერს მიწის ღირებულების გადასახადსა და უნივერსალურ საბაზისო შემოსავალს (UBI). 2021 წელს გამოქვეყნებულ ესეში მან ივარაუდა, რომ ხელოვნურ ინტელექტს 10 წელიწადში შეუძლია იმდენი დოვლათი შექმნას, რომ ამერიკის თითოეული ზრდასრული მოქალაქისთვის წლიურად 13,500 დოლარის გადახდა გახდეს შესაძლებელი. 2024 წელს მან წამოაყენა „უნივერსალური საბაზისო გამოთვლითი სიმძლავრის“ (universal basic compute) იდეაც. 2024 წლის ნოემბერში სან-ფრანცისკოს ახლადარჩეულმა მერმა, დენიელ ლურიმ ოლტმანი თავის გარდამავალ გუნდში დაასახელა. იმავე წლის დეკემბერში ცნობილი გახდა, რომ ოლტმანი 1 მილიონ დოლარს შესწირავდა დონალდ ტრამპის ინაუგურაციის ფონდს. ამასთანავე, 2025 წლის მარტში მან თანხები მოიზიდა დემოკრატი სენატორის, მარკ უორნერისთვის. 2025 წლის სექტემბერში შედგა მისი ინტერვიუ ტაკერ კარლსონთან, სადაც ChatGPT-სა და ამერიკულ ღირებულებებზე ისაუბრეს.

## პირადი ცხოვრება 
ოლტმანი ბავშვობიდან ვეგეტარიანელია. იგი გეია; საკუთარ ორიენტაციაზე ღიად პირველად 17 წლის ასაკში, სკოლაში ისაუბრა. ცხრა წლის განმავლობაში იგი Loopt-ის თანადამფუძნებელ ნიკ სივოს ხვდებოდა, თუმცა წყვილი 2012 წელს, კომპანიის გაყიდვის შემდეგ დაშორდა. წყვილი სან-ფრანცისკოსა (Russian Hill-ის უბანში) და ნაპაში ცხოვრობს. 2025 წელს მათ ვაჟი შეეძინათ.

ოლტმანი ე.წ. „პრეპერია“ (prepper) — ადამიანი, რომელიც აპოკალიფსური სცენარებისთვის ემზადება. 2016 წელს მან განაცხადა: „მაქვს იარაღი, ოქრო, კალიუმის იოდიდი, ანტიბიოტიკები, ელემენტები, წყალი, აირწინაღები ისრაელის არმიიდან და მიწის დიდი ნაკვეთი ბიგ-სურში, სადაც გადაფრენას შევძლებ“. სემმა, დედამისმა და მისმა ძმებმა (მაქსმა და ჯეკმა) ერთობლივი განცხადებით ბრალდებები უარყვეს და მას „სრული სიცრუე“ უწოდეს.

ოლტმანი იყო პიტერ თილის ფონდის მიერ დაფინანსებული რამდენიმე SPAC-კომპანიის (Bridgetown) საბჭოს წევრი. ბიოგრაფების ცნობით, 2023 წლის ნოემბერში, ერთ-ერთ წვეულებაზე თილმა ოლტმანი გააფრთხილა, რომ OpenAI-ში მის წინააღმდეგ შეთქმულება მზადდებოდა და თანამშრომლების ნაწილს მისი გათავისუფლება სურდა.

## სქოლიო 
კატეგორია:სტენფორდის უნივერსიტეტის კურსდამთავრებულები
კატეგორია:ამერიკელი პროგრამისტები
კატეგორია:ამერიკელი მილიარდერები
კატეგორია:XXI საუკუნის ამერიკელი ბიზნესმენები
კატეგორია:ცოცხალი ადამიანები
კატეგორია:დაბადებული 1985